Ved du noget? Tip os på 1224@eb.dk eller sms/mms på 1224 (alm. takst)

To kvinder sigtes for seksuelle overgreb på flygtningedrenge i forbindelse med deres arbejde som socialfaglige medarbejdere på Børnecenter Tullebølle på Langeland.

Det oplyser Fyns Politi i en pressemeddelelse.

Den ene af de sigtede er en 52-årig kvindelig vikar. Hun blev anmeldt til politiet i juni 2016 af sin arbejdsgiver Langelands Kommune, oplyser Fyns Politi. Denne kvinde har ifølge sin arbejdsgiver forgrebet sig på tre unge drenge fra centret. Efterforskningen har siden vist, oplyser politiet, at der er grundlag for at sigte kvinden for yderligere seksuelle krænkelser. Politiet mener, at i alt seks flygtningedrenge er blevet udsat for seksuelle overgreb på kvinden, som arbejdede på centret, som nu er lukket, men som blev anvendt til at samle uledsagede flygtningebørn.

Se også: Endnu en chef fyret i Tullebølle-sag

Det er politiets opfattelse, at de seks krænkede drenge er i alderen 16 til 18 år. Politiet oplyser, at den 52-årige kvinde nægter sig skyldig.

35-årig forgreb sig på 17-årig dreng

Den anden sigtede er en 35-årig kvinde, som i september 2016 igen af Langelands Kommune blev meldt til politiet. Efterforskningen af den sag har gjort, at hun sigtes for at have forgrebet sig på en 17-årig dreng, der boede på centret, oplyser politiet.

Også hun nægter sig skyldig.

Se også: Tidligere ansat: Asylchef dækkede over seksuel chikane

Fyns Politi oplyser i sin pressemeddelelse, at der på nuværende tidspunkt ikke er yderligere kommentarer til sagen. Man forventer først at kunne melde yderligere ud, når anklagemyndigheden har vurderet, om der skal rejses tiltale i sagen.

Optaget på video

Ekstra Bladet har tidligere kunnet fortælle - på baggrund af oplysninger givet til Ekstra Bladet fra Langelands Kommune - at der i hvert fald i den ene af de to sager er dokumentation i form af optagede filmsekvenser, der blandt andet skulle vise, at kvinden havde oralsex og samleje med en dreng.

Børnecenter Tullebølle lukkede for et par uger siden efter massiv kritik. Lukningen skete efter et møde mellem Udlændingestyrelsen og Langelands Kommune.

Opdateres...